PATVIRTINTA

Klaipėdos miesto savivaldybės administracijos

direktoriaus 2012 m. vasario 10 d.

įsakymu Nr.AD1-295

(pakeisti Klaipėdos miesto savivaldybės

administracijos direktoriaus

2012 m. gruodžio 10 d. įsakymu Nr. AD1-2860)

**KLAIPĖDOJE KURIANČIŲ TEATRALŲ APDOVANOJIMŲ NUOSTATAI**

**I. BENDROJI DALIS**

1. Klaipėdoje kuriančių teatralų apdovanojimų nuostatai reglamentuoja Klaipėdoje kuriančių teatralų apdovanojimų formą (regalijas), finansavimo šaltinius ir apdovanojimų skyrimo tvarką.

2. Apdovanojimus skiria Klaipėdos miesto savivaldybės administracija.

3. Apdovanojimai finansuojami iš Klaipėdos miesto savivaldybės miesto kultūrinio savitumo puoselėjimo bei kultūrinių paslaugų gerinimo programai skirtų asignavimų.

4. Apdovanojimų suteikimo procedūrą organizuoja Klaipėdos miesto savivaldybės administracijos Ugdymo ir kultūros departamento Kultūros skyrius (toliau vadinama Kultūros skyrius).

# II. Apdovanojimų forma

5. Apdovanojimų regalijos – „Padėkos kaukės“ bei raštai, patvirtinantys jų suteikimą.

6. „Padėkos kaukės“ įteikiamos specialios ceremonijos metu Tarptautinės teatro dienos proga.

7. Kiekvienais metais skiriama ne daugiau kaip trys „Padėkos kaukės“.

**III. APDOVANOJIMŲ PASKIRTIS**

8. „Padėkos kaukėmis“ įvertinami Klaipėdoje kuriančių teatralų praėjusių kalendorinių metų pasiekimai bei reikšmingiausi darbai.

9. Apdovanojimai skiriami pagal šias nominacijas:

9.1. Metų režisierius;

9.2. Metų aktorius;

9.3. Metų aktorė;

9.4. Metų scenografas;

9.5. Metų vaidmuo;

9.6. Metų dramos spektaklis;

9.7. Metų muzikinis spektaklis;

9.8. Metų choreografas;

9.9. Metų šokio projektas;

9.10. Metų debiutas;

9.11. Metų teatro kompozitorius;

9.12. Metų dramaturgas;

9.13. Metų kritikas;

9.14. Už nuopelnus teatro menui;

9.15. Ir kitiems teatros kūrėjams skirtos nominacijos.

**IV. APDOVANOJIMŲ SUTEIKIMO TVARKA**

10. Sprendimą dėl apdovanojamųjų priima Vertinimo komisija.

11. Vertinimo komisijos nariai, atrinkdami pretendentus į apdovanojimus, gali pasitelkti teatrų, kūrybinių organizacijų, teatrologų ir pan. atstovus.

12. Komisija, priėmusi nutarimą dėl nominantų, teikia jį Klaipėdos miesto savivaldybės administracijos direktoriui, kuris įsakymu skiria apdovanojimus.

**V. VERTINIMO KOMISIJOS SUDARYMAS IR DARBO TVARKA**

13. Vertinimo komisija sudaroma iš 7 narių: 2 teatrologai, 1 muzikologas, 1 dailėtyrininkas, 1 šokio specialistas ir 2 kompetetingi kultūros ir meno specialistai. Teatro sąjungos meno kūrėjų asociacijos teatrologų muzikologų Klaipėdos skyrius pasiūlo 6 Vertinimo komisijos narius, o Kultūros ir meno taryba pasiūlo 1 kompetetingą kultūros ir meno specialistą.

Vertinimo komisijos sudėtį tvirtina Klaipėdos miesto savivaldybės administracijos direktorius Kultūros ir meno tarybai pritarus

14. Komisijos darbo kadencija –3 metai.

15. Komisija iš savo narių balsų dauguma išsirenka pirmininką.

16. Komisijos posėdis laikomas teisėtu, jei jame dalyvauja daugiau kaip pusė jos narių.

17. Sprendimai dėl apdovanojimų priimami balsų dauguma slaptu balsavimu. Balsuojama tol, kol išrenkami trys nominantai, arba komisija nusprendžia sumažinti apdovanojimų skaičių.

18. Komisijos narys negali pretenduoti į apdovanojimą.

19. Komisijos darbą techniškai aptarnauja Kultūros skyrius, posėdžius protokoluoja šio skyriaus darbuotojas, nesantis komisijos nariu.

20. Komisija, vertindama pretendentus ir jų darbus, laikosi šių kriterijų:

20.1. profesinio meistriškumo pasiekimai;

20.2. išliekamosios meninės vertės sukūrimas;

20.3. novatoriškumas ir šiuolaikiškumas.

**VI. BAIGIAMOSIOS NUOSTATOS**

21. Apdovanojimų teikimo ceremoniją organizuoja Kultūros skyrius.

22. Jeigu asmuo, kuriam suteikiama „Padėkos kaukės“ nominacija, miršta nespėjęs jos gauti arba ji yra paskirta už nuopelnus po mirties, apdovanojimas perduodamas šeimos nariams arba artimiems giminaičiams.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_